(3)

Għandhom jiddaħħlu l-Artikoli 2a sa 2h li ġejjin: “Artikolu 2a Network Ewropea ta' Operaturi ta' Sistema ta' Trażmissjoni tal-Elettriku L-operaturi kollha ta' Sistema ta' Trażmissjoni għandhom jikkooperaw fil-livell Komunitarju permezz tan-Network Ewropew ta' Operaturi ta' Sistema ta' Trażmissjoni tal-Elettriku sabiex tiġi żgurata tmexxija ottima u evoluzzjoni teknika soda tan-network Ewropew tat-trażmissjoni tal-elettriku u biex jgħinu sabiex jitlesta s-suq intern tal-elettriku . Artikolu 2b Twaqqif ta' Network Ewropew ta' Operaturi ta' Sistema ta' Trażmissjoni tal-Elettriku 1. Sa mhux aktar tard mill […] l-operaturi ta' sistema ta' trażmissjoni tal-elettriku għandhom jibagħtu lill-Kummissjoni u lill-Aġenzija l-abbozz ta' statuti, lista ta' membri futuri u abbozz ta' regoli ta' proċedura ▐ bil-għan li jistabbilixxu n-Network Ewropew ta' Operaturi ta' Sistema ta' Trażmissjoni tal-Elettriku. 2. Fi żmien sitt ġimgħat minn meta tirċievihom, l-Aġenzija għandha tagħti opinjoni lill-Kumissjoni dwar l-abbozz ta' statuti, lista ta' membri u abboż ta' regoli ta' proċedura. 3. Il-Kummissjoni għandha tagħti opinjoni dwar l-abbozz ta' statuti, lista ta' membri u abbozz ta' regoli ta' proċedura fi żmien 3 xhur minn meta tirċievi l-opinjoni tal-Aġenzija. 4. Fi żmien 3 xhur minn meta jirċievu l-opinjoni tal-Kummissjoni, l-operaturi tas-sistema ta' trażmissjoni għandhom jistabbilixxu Network Ewropew ta' Operaturi ta' Sistema ta' Trażmissjoni tal-Elettriku, jadottaw l-istatuti u r-regoli ta' proċedura tiegħu u jippubblikahom. Artikolu 2c Kompiti ta' Network Ewropew ta' Operaturi ta' Sistema ta' Trażmissjoni tal-Elettriku 1. Sabiex jintlaħqu l-objettivi stabbiliti fl-Artikolu 2a in-Network Ewropew għall-Operaturi tas-Sistema ta' Trażmissjoni tal-Elettriku għandu jaqbel u jippreżenta lill-Aġenzija għall-approvazzjoni skond il-proċedura stabbilita fl-Artikolu 2d flimkien mal-Artikolu 6(3) tar-Regolament (KE) Nru …/2008 [li jistabbilixxi l-Aġenzija għall-Kooperazzjoni bejn ir-Regolaturi tal-Enerġija] dan li ġej : a) abbozz ta' kodiċijiet tan-network fl-oqsma msemmija fil-paragrafu 3 elaborati f'kooperazzjoni mal-parteċipanti tas-suq u mal-utenti tan-network ; b) għodod operattivi ta' network komuni u pjanijiet ta' riċerka; c) pjan ta' investiment għal 10 snin, inkluż prospett dwar l-adegwatezza tal-ġenerazzjoni kull sentejn; d) miżuri li jiżguraw koordinazzjoni f'ħin reali tal-operat tax-xibka f'kundizzjonijiet normali u ta' emerġenza; e) linji gwida dwar il-koordinazzjoni tal-kooperazzjoni teknika bejn l-operaturi tas-sistema ta' trażmissjoni Komunitarja u operaturi tas-sistema ta' trażmissjoni ta' pajjiżi terzi; f) programm ta' ħidma annwali bbażat fuq il-prijoritajiet stabbiliti mill-Aġenzija ; g) rapport annwali; u h) prospetti annwali dwar l-adegwatezza tal-ġenerazzjoni għas-sajf u għax-xitwa. 2. Il-programm ta' ħidma annwali msemmi fil-paragrafu 1(f) għandu jkun fih lista u deskrizzjoni tal-kodiċijiet tan-network , pjan fuq operat komuni tan-network u attivitajiet ta' riċerka u żvilupp, li jridu jitfasslu t-tnejn matul dik is-sena u kalendarju indikattiv. 3. Il-kodiċijiet dettaljati tan-network għandhom ikopru l-oqsma li ġejjin, skond il-prijoritajiet definiti fil-programm ta' ħidma annwali: a) regoli dwar is-sigurtà u l-affidabbiltà inklużi regoli tal-interoperabilità u proċeduri f'sitwazzjonijiet ta' emerġenza ; b) regoli dwar il-konnessjoni max-xibka u l-aċċess; ▐ c) allokazzjoni transkonfinali ta' kapaċità u regoli dwar it-tmexxija ta' konġestjoni; ▐ d) regoli dwar it-trasparenza li għandhom x'jaqsmu man-network ; e) regoli dwar l-ibbilanċjar u l-likwidazzjoni , inklużi regoli dwar r-riżerva tal-enerġija; f) ▐ regoli dwar il-kumpens bejn l-operaturi tas-sistema ta' trażmissjoni (inter-TSO); g) effiċjenza fl-enerġija tan-networks tal-elettriku. 4. L- Aġenzija għandha tissorvelja l-implimentazzjoni tal-kodiċijiet tan-networks min-Network Ewropew ta' Operaturi ta' Sistema ta' Trażmissjoni tal-Elettriku . 5. In-Network Ewropew għall-Operaturi ta' Sistema ta' Trażmissjoni tal-Elettriku għandhom jippubblikaw pjan ta' investiment għal 10 snin għall-Komunità kollha kull sentejn wara l-approvazzjoni tiegħu mill-Aġenzija . Dan il-pjan ta' żvilupp għandu jinkludi t-tfassil tan-network integrat, l-iżvilupp tax-xenarju, rapport dwar l-adegwatezza tal-ġenerazzjoni, u valutazzjoni tas-saħħa tas-sistema. Il-pjan ta' investiment għandu, b'mod partikolari, jibni fuq pjanijiet nazzjonali ta' investiment filwaqt li jikkunsidra l-aspetti reġjonali u tal-Komunitá dwar l-ippjanar tan-network inklużi l-Linji gwida għal networks tal-Enerġija Trans-Ewropej skond id-Deċiżjoni Nru 1364/2006/KE tal-Parlament Ewropew u tal-Kunsill (11). Il-pjan ta' investiment għandu jidentifika n-nuqqasijiet ta' investiment, notevolment fir-rigward ta' kapaċitajiet transkonfinali, u għandu jinkludi l-investimenti fl-interkonnessjoni u fl-infrastruttura l-oħra meħtieġa għall-kummerċ effettiv u l-kompetizzjoni kif ukoll għas-sigurtà tal-provvista. Reviżjoni tal-ostakli għaż-żieda fil-kapaċitá transkonfinali tan-network, li ġejjin mill-proċeduri jew prattiki ta' approvazzjoni differenti, għandha tkun annessa mal-pjan tal-investiment . L-operaturi tas-sistema ta' trażmissjoni għandhom jimplimentaw il-pjan ta' investiment ippubblikat. 6. ▐ In-Network Ewropew ta' Operaturi ta' Sistema ta' Trażmissjoni tal-Elettriku, fuq inizjattiva tiegħu stess, jista' jipproponi lill-Aġenzija abbozz ta' kodiċijiet tan-network f'qasam li mhux imniżżel fil-paragrafu 3 bil-għan li jintlaħaq l-objettiv stabbilit fl-Artikolu 2a. L-Aġenzija għandha tadotta l-kodiċijiet tan-networks skond il-proċedura stabbilita fl-Artikolu 2f waqt li tiżgura li dawk il-kodiċijiet ma jikkontradixxux il-linji gwida adottati skond l-Artikolu 2e. Artikolu 2d Sorveljanza mill-Aġenzija 1. L-Aġenzija trid tissorvelja l-eżekuzzjoni tal-kompiti msemmija fl-Artikolu 2c(1) tan-Network Ewropew ta' Operaturi ta' Sistema ta' Trażmissjoni tal-Elettriku. 2. In-Network Ewropew tal-Operaturi ta' Sistema ta' Trażmissjoni tal-Elettriku għandha tiġbor l-informazzjoni kollha relevanti rigward l-implimentazzjoni ta' kodiċijiet tan-network u għandha tippreżentaha lill-Aġenzija għall-evalwazzjoni. 3. In-Network Ewropew ta' Operaturi ta' Sistema ta' Trażmissjoni tal-Elettriku għandha tippreżenta lill-Aġenzija għall-approvazzjoni abbozzi ta' kodiċijiet tan-network u d-dokumenti msemmija fl-Artikolu 2c(1) . ▐ L-Aġenzija għandha tissorvelja l-implimentazzjoni tal-kodiċijiet tan-network, il-pjan ta' investiment għal 10 snin u ▐ l-programm ta' ħidma annwali u tinkludi r-riżultati tal-ħidmiet ta' sorveljanza tagħha fir-rapport annwali tagħha. F'każ ta' nuqqas ta' konformità mill-operaturi tas-sistema ta' trażmissjoni mal-kodiċi tan-network, mal-pjan ta' investiment ta' 10 snin jew mal-programm ta' ħidma annwali l-Aġenzija għandha tinforma dwar dan lill-Kummissjoni . Artikolu 2e Żvilupp tal-linji gwida 1. Il-Kummissjoni għandha, wara li tikkonsulta l-Aġenzija, tistabbilixxi lista annwali ta' prijoritajiet biex tidentifika kwistjonijiet ta' importanza primarja għall-iżvilupp tas-suq intern għall-elettriku. 2. Wara li tikkunsidra l-lista prijoritarja, il-Kummissjoni għandha tagħti mandat lill-Aġenzija biex tiżviluppa, f'mhux aktar minn sitt xhur, abbozz ta' linji gwida li jistabbilixxu prinċipji bażiċi, ċari u objettivi għall-armonizzazzjoni tar-regoli, kif stabbilit fl-Artikolu 2c. 3. Fit-tfassil ta' dawk il-linji gwida, l-Aġenzija għandha formalment tikkonsulta n-Network Ewropew ta' Operaturi ta' Sistema ta' Trażmissjoni tal-Elettriku u partijiet interessati oħrajn, b'mod miftuħ u trasparenti. 4. L-Aġenzija għandha tadotta l-abbozz tal-linji gwida fuq il-bażi ta' dik il-konsultazzjoni. Hi għandha tispeċifika l-osservazzjoniiet li rċeviet waqt il-konsultazzjoni u tispjega kif dawn ġew meqjusa. Għandha tagħti r-raġunijiet fejn l-osservazzjonijiet ma ġewx meqjusa. 5. Il-Kummissjoni, fuq inizjattiva tagħha stess jew wara talba mill-Aġenzija, tista' tibda l-istess proċedura għall-aġġornament tal-linji gwida. Artikolu 2f Żvilupp ta' kodiċijiet tan-network 1. Fi żmien sitt xhur minn meta l-Aġenzija tadotta l-linji gwida, bi qbil mal-Artikolu 2ea, il-Kummissjoni għandha tagħti mandat lin-Network Ewropew ta' Operaturi ta' Sistema ta' Trażmissjoni tal-Elettriku biex jiżviluppa abbozz ta' kodiċijiet tan-network f'konformitá sħiħa mal-prinċipji stabbiliti fil-linji gwida. 2. Fit-tfassil ta' dawk il-kodiċijiet, in-Network ta' Operaturi ta' Sistema ta' Trażmissjoni tal-Elettriku għandu jikkunsidra opinjonijiet ta' esperti tekniċi minn fost il-parteċipanti tas-suq u minn utenti tan-network u għandu jżommhom infurmati dwar il-progress. 3. In-Network ta' Operaturi ta' Sistema ta' Trażmissjoni tal-Elettriku għandu jressaq l-abbozz ta' kodiċijiet tan-network lill-Aġenzija. 4. L-Aġenzija għandha twettaq konsultazzjoni formali dwar l-abbozz ta' kodiċijiet tan-network b'mod miftuħ u trasparenti. 5. L-Aġenzija għandha tadotta l-abbozz tal-kodiċijiet tan-network fuq il-bażi ta' dik il-konsultazzjoni. Hi għandha tispeċifika l-osservazzjoniiet li rċeviet waqt il-konsultazzjoni u tispjega kif dawn ġew meqjusa. Għandha tagħti r-raġunijiet fejn l-osservazzjonijiet ma ġewx meqjusa. 6. L-Aġenzija, fuq inizjattiva tagħha stess jew wara talba min-Network ta' Operaturi ta' Sistema ta' Trażmissjoni tal-Elettriku, tista' twettaq reviżjoni tal-kodiċijiet eżistenti billi ssegwi l-istess proċedura. 7. Il-Kummissjoni, fuq rakkomandazzjoni tal-Aġenzija, tista' tressaq il-kodiċijiet tan-network lill-Kumitat imsemmi fl-Artikolu 13(1) għall-adozzjoni finali tiegħu b'konformità mal-proċedura regolatorja bi skrutinju msemmija fl-Artikolu 13(2). Artikolu 2g Konsultazzjonijiet 1. Waqt il-qadi tal-kompiti tagħha, l-Aġenzija għandha tikkonsulta formalment , ▐ b'mod miftuħ u trasparenti, ▐ mal-parteċipanti tas-suq adatti kollha; il-konsultazzjoni għandha tinkludi impriżi ta' forniment u ġenerazzjoni, klijenti, utenti tas-sistemi, operaturi ta' sistema ta' distribuzzjoni, inklużi assoċjazzjonijiet (tal-industrija) rilevanti, korpi tekniċi u pjattaformi ta' partijiet interessati. 2. Id-dokumenti kollha u l-minuti tal-laqgħat relatati ma' dawn il-kwistjonijiet imsemmija fil-paragrafu 1 għandhom isiru pubbliċi. 3. Qabel ma jiġu adottati l-linji gwidi u l-kodiċijiet, l-Aġenzija għandha tispeċifika l-osservazzjonijiet li jkunu daħlu waqt il-konsultazzjoni u tispjega kif dawn l-osservazzjonijiet tqiesu. L-Agenzija għandha tagħti r-raġunijiet fejn l-osservazzjonijiet ma tqisux. 4. In-Network Ewropew tal-Operaturi tas-Sistema ta' Trażmissjoni tal-Elettriku għandu jikkoopera mal-parteċipanti fis-suq u l-utenti tan-networks skond l-Artikolu 2f(2). Artikolu 2h Spejjeż L-ispejjeż relatat mal-attivitajiet tan-Network Ewropew ta' Operaturi ta' Sistema ta' Trażmissjoni tal-Elettriku msemmi fl-Artikoli 2a sa 2j għandhom jitħallsu mill-operaturi tas-sistema ta' trażmissjoni u għandhom ikunu inklużi fil-kalkolu tat-tariffi. L-awtoritajiet regolatorji għandhom japprovaw dawn l-ispejjeż biss jekk ikunu raġonevoli u proporzjonati. Artikolu 2i Kooperazzjoni reġjonali tal-operaturi tas-sistema ta' trażmissjoni 1. L-operaturi tas-sistema ta' trażmissjoni għandhom jistabbilixxu kooperazzjoni reġjonali fi ħdan in-Network Ewropew ta' Operaturi ta' Sistema ta' Trażmissjoni tal-Elettriku sabiex din tikkontribwixxi għall-kompiti msemmija fl-Artikolu 2c(1). B'mod partikolari, għandhom jippubblikaw pjan ta' investiment reġjonali kull sentejn, u jistgħu jieħdu deċiżjonijiet ta' investiment ibbażati fuqu. Il-pjan ta' investiment reġjonali ma jistax jikkontradixxi l-pjan ta' investiment ta' 10 snin imsemmi fl-Artikolu 2c(1)(c). 2. L-operaturi tas-sistema ta' trażmissjoni għandhom jippromwovu arranġamenti operattivi sabiex jiżguraw aħjar tmexxija tan-network, u, fejn ikun effiċjenti , jippromwovu l-iżvilupp ta' skambji tal-enerġija, l-allokazzjoni koordinata tal-kapaċità transkonfinali ▐ u l-kompatibilità ta' mekkaniżmi transkonfinali ▐li jġibu bilanċ . ▐ Artikolu 2j Kooperazzjoni teknika bejn operaturi ta' sistemi ta' trażmissjoni tal-Komunità u dawk ta' pajjiżi terzi 1. Kooperazzjoni teknika bejn operaturi ta' sistema ta' trażmissjoni tal-Komunità u dawk ta' pajjiżi terzi għandha tkun sorveljata mill-awtoritajiet regolatorji nazzjonali; 2. Jekk jitfaċċaw problemi ta' inkompatibilità mar-regoli u l-kodiċijiet adottati mill-Aġenzija matul it-twettiq tal-kooperazzjoni teknika, l-awtorità regolatorja nazzjonali għandha tikseb kjarifika mill-Aġenzija.